Урысейм и щIалэгъуалэр КъБР-м щохьэщIэ
Дунейпсо ломоносовскэ клубым къызэригъэпэща проект гъэщIэгъуэным ипкъ иткIэ, шыщхьэуIум и 21-м Къэбэрдей-Балъкъэрым щыхьэщIащ Урысейм и хэ-гъэгу 16-м щыщ щIалэгъуалэ зэчиифIэхэр.
Мы Iуэхур клубым ядиIыгъащ Урысейм Лъэпкъ IуэхухэмкIэ и федеральнэ агентствэм. «Ломоносовский обоз. Меж двух морей» проектым и фIыгъэкIэ хэгъэгу зэмылIэужьыгъуэхэм щыщ, илъэс 14-23-рэ зи ныбжь школакIуэхэмрэ студентхэмрэ махуэ 12-кIэ Урысейм и къалэхэмрэ абыхэм щыпсэу лъэпкъхэмрэ зрагъэцIыхунущ.
НыбжьыщIэ зэчиифIэхэм я зекIуэр Дагъыстэным къыщрагъэжьащ, ди республикэм щыхьэщIащ, адэкIэ Кавказ Ищхъэрэ, Ипщэ федеральнэ щIыналъэхэм хыхьэ хэгъэгухэм, Кърымымрэ Севастополрэ зыщаплъыхьынущ, хабзэмрэ щэнхабзэмрэ зыщагъэгъуэзэнущ, къищынэмыщIауэ, графикэм, 3D-моделированием, нэгъуэщI унэтIыныгъэхэм ехьэлIа лэжьыгъэхэр щагъэзэщIэнущ.
Ди лъахэм къыщеблэгъам щIалэгъуалэм я гуапэу езыхэм я ныбжьхэр зрагъэцIыхуащ, Налшык къалэ дэт Лъэпкъ музейм щыIащ икIи яфIэгъэщIэгъуэну ди республикэмрэ щыпсэу лъэпкъхэмрэ я тхыдэм зыхагъэгъуэзащ, Шэджэм псыкъелъэхэм я нэгу зыщрагъэужьащ, лъэпкъ шхыныгъуэхэр зыIуагъэхуащ.
Клубым и унафэщI Скрипниченкэ Владимир зэрыжиIамкIэ, мыпхуэдэ проектхэр щIалэгъуалэм сэбэпышхуэ яхуохъу я акъылкIэ, щIэныгъэкIэ, хьэл-щэнкIэ заужьынымкIэ, гупым хэту лэжьэнымкIэ, унэтIыныгъэ зэмылIэужьыгъуэхэм пашэ щыхъунымкIэ. ХьэщIэхэм фIыщIэ хуащIащ ди республикэм къеблэгъэнымкIэ сэбэп хъуахэу КъБР-м и Iэтащхьэ КIуэкIуэ Казбек, КъБР-м граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и министерствэм, КъБР-м цIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэм, Шэджэм щIыналъэ администрацэм.
Дунейпсо ломоносовскэ клубыр 2016 гъэм къызэрагъэпэщащ. Ар зытелажьэр щIалэгъуалэм, класс нэхъыжьхэм щIэсхэм ябгъэдэлъ Iэзагъымрэ щIэныгъэмрэ зегъэужьынырщ, гъащIэм ехъулIэныгъэхэр иIэу хэпсэукIыфыным хуэгъэхьэзырынырщ, и щIэныгъэр къигъэсэбэпу проектхэр зэхилъхьэрэ ар пхигъэкIыфу егъэсэнырщ, Iуэхур къехъулIэн папщIэ къэрал грантхэр къэхьынымкIэ дэIэпыкъунырщ.
А псори зытеухуэжар Урысейм къэкIуэн дахэ иIэным къыдэкIуэтей щIэблэр хэгъэлIыфIыхьынырщ. Клубым илъэс къэс ныбжьыщIэ зэчиифIэу 350-рэ зэхуешэс. Ахэр зи гугъу тщIа Iуэхухэм хуегъэхьэзырри, етIуанэ илъэсым клубым къыхыхьэхэм нэхъыжьхэр чэнджэщэгъу яхуохъу.
Ахэр Урысей Федерацэм и хэгъэгу псоми щолажьэ, нобэкIэ а клубым нэхъыжь классхэм щIэсу, студенту щIалэ, пщащэ мин бжыгъэхэр хэтщ. Абы щекIуэкI Iуэхугъуэхэр сэбэп мэхъу ныбжьыщIэхэр еджапIэ нэхъыщхьэ нэхъыфIхэм щIэтIысхьэфынымкIэ, лъэпкъ, дунейпсо форумхэм хэтыным-кIэ, я гупсысэхэр зыхуей утыку къыщаIуэтэфрэ ар пхагъэкIыфу балигъ гъащIэм хэувэнымкIэ.
Тхыгъэри сурэтхэри зейр НэщIэпыджэ Замирэщ.
